ད་ནང་སྲོང་བཙན་གྱིས་ཁོ་བོའི་སྐད་འཕྲིན་དུ་ཡི་གེ་ཞིག་བཏང་འདུགཁོ་ལ་ཨ་མདོ་བ་ཞིག་གིས་ད་ནང་ཁ་པར་ཡོང་ནས་འཇིགས་སྐུལ་བཟོས་སོང་ཟེར།ད་དུང་ངོ་དེབ་ནང་དུ་མཆན་འགོད་མཁན་ཞིག་གིས་ཚད་བཟུང་རག་ཡོང་ཟེར་ནས་སྡིག་ར་སྐུར་སོང་ཞེས་བྲིས་འདུགདེ་ནི་ཁོས་རྒྱུན་དུ་ངེད་ལ་རྩེད་མཚར་སློང་བས་རྩེད་མཚར་ཡིན་སྣང་ཤར་ཡང་ཁོང་དང་ངོ་ཐུག་སྐབས་ནན་གཏན་གྱིས་བཤད་སོང་བས་གཞི་ནས་ཡིད་ཆེས་དང་མཉམ་དུ་ང་རང་ཧང་སོང་བྱུང་།ཁྱེད་རང་གིས་རྒྱུད་ལམ་ཁག་དུ་ངེས་པར་དུ་གཅིག་བཤད་ཐུབ་དགོས།དེ་མིན་འཇོག་རྒྱུ་གཏན་མེད་ཅེས་བཤད་པ་ཡིན་རུང་།ཁོས་ད་སྐྱུར་ཤོག་སྐད་ཆ་དྲང་པོ་ཞིག་བཤད་ནའང་ལོག་པར་གོ་འགྲོ་གི་འདུགམ་གཞི་རྒྱུགས་སྤྲོད་སླེབས་ལ་ཉེ་བས་ཁོམ་ས་མ་རེད་ཟེར།ང་ནི་ཁྲག་རླུང་སྟོད་ལ་འཚང་བཞིན་རང་ཤག་ཏུ་ཚུར་ཡོང་རྗེས་མི་ངན་དེ་ཚོ་ཐེར་འདོན་ཞིག་མ་བྱེད་ན་ལུང་པ་ཁྲག་གིས་གང་།མི་ངན་ཁ་མཐུན་བྱས་ཏེ་སྤྱི་ཚོགས་འདི་རྩ་མཐོར་གཏོང་རྒྱུ་ལ་ཡིད་གཉིས་མི་འདུགཅིས་ཀྱང་བཤད་དགོས་བསམ་མོད།ཡི་གེ་འབྲི་གོམས་དེ་ཙམ་མེད་པས་བསམ་པ་ཡིག་ཐོག་ཏུ་བབ་མ་ཐུབ་པའི་དཀའ་ངལ་འོག་ཡིད་ཐང་ཅུང་ཆད་སོང་ནའང་གཡས་བཅད་གཡོན་སྣོན་བྱས་མཐར་འགྲིག་ཙམ་བྱུང་།ཚོགས་གཙོ་སྤེན་པ་ཚེ་རིང་ལགས་སུ་རྒྱབ་སྐྱོར་བྱེད་མཁན་གྲས་སུ་ཅི་འདྲ་བའི་མི་ངན་དུག་ནག་དེ་འདྲ་ཡོད་འདུག་བསམ་ནས་ཚིག་པ་ཟ་ལ་ཡིད་ཀྱང་སྐྱོ་སོང་།ང་ཚོའི་སྤྱི་ཚོགས་སུ་མི་ངན་འདི་འདྲ་མང་པོ་ཡོད་ཚད་འདུག་ལ་དེ་སྔ་ནས་ས་འོག་དར་ཐག་དང་གསང་བའི་ལྐོག་བྱུས།རྒྱབ་ཀྱི་བྱེད་གཏེ་སོགས་བཤད་རྒྱུ་གཏམ་རྒྱུ་མང་པོ་འདུག་ནའང་བཤད་ཡམ་ཞིག་ལས་ངོ་མ་ཡིད་བསམ་པ་ནམ་ཡང་དྲན་མ་མྱོང་།ད་རེས་གནས་ཚུལ་འདིས་འོས་བསྡུ་དང་སྲིད་ཁྲི་ཐོབ་རྩོད་བར་ན་འཇིགས་སྐུལ་དང་སྡིག་ར་ཡོང་ཞིང་མངོན་ལྐོག་གཉིས་ནས་ཉེན་ཁ་ཅན་གྱི་གནས་ཚུལ་གང་མང་ཞིག་ཡོང་བཞིན་ཡོད་པའི་རྟགས་མཚན་གསལ་ཤོས་དེ་ཡིན།མི་གསོད་ཁྲག་སྦྱོར་གྱི་གནས་ཚུལ་རེའང་སྔ་ཕྱི་ཙམ་ལས་འབྱུང་ཉེན་འདུག་པ་ནི་གསལ་གསལ་ཐིང་ཐིང་རེད།